Laura O'Sullivan

Mae Laura O'Sullivan (ganwyd 23 Awst 1991) yn bêl-droediwr o Gymru sy'n gôl-geidwad i dîm ferched Cyncoed a thîm cenedlaethol Cymru.

Dechreuodd ei gyrfa gyda Dinas Caerdydd wedi troi at gôl-geidwadaeth yn 2015. Chwaraeodd ei gêm ryngwladol cyntaf dros Gymru yn 2016 yn chware yng nghystadleuaeth Cwpan Merched Ciprys.

 Gyrfa clwb 
Yn hwyrddyfodiad i gamp pêl-droed, prin fu O'Sullivan yn chware yn ei arddegau oherwydd anawsterau teithio. Rhoddodd y gorau i chware pêl-droed yn gyfan gwbl am gyfnod, rhywbeth y bu hi'n difaru wedyn. Wedi dechrau chware yn rheolaidd eto yn 2011 dechreuodd O'Sullivan fel amddiffynnwr yn chware i dîm merched Dinas Caerdydd. Gan ei fod wedi llenwi fel gôl-geidwad wrth i'r tîm gael trafferth cadw gôl-geidwad rheolaidd penderfynodd newid ei safle.. Ym mis Rhagfyr 2014 daeth yn gôl-geidwad llawn amser, ac wedi gwneud gwaith da i'r ail dîm cafodd ei dewis i'r tîm cyntaf. Yn ei thymor cyntaf sefydlodd ei hun fel y dewis cyntaf i chware yn y gôl. Ar ddiwedd tymor 2014-15 enillodd wobr yr hyfforddwr i Chwaraewr y Flwyddyn.

Ym mis Medi 2017 ymunodd O'Sullivan a'i chyd chwaraewr rhyngwladol Cymreig Hannah Miles a thîm FA WSL1, Yeovil Town.

 Gyrfa ryngwladol 
Roedd O'Sullivan wedi cael ei galw i wersylloedd hyfforddi'r garfan ar ddau achlysur cyn iddi cael ei dewis am y tro cyntaf fel aelod o dîm cyntaf Cymru. Dewisodd Jayne Ludlow, rheolwr Cymru O'Sullivan fel y golwr ar gyfer gêm agoriadol Cwpan Ciprys ar 2 Mawrth 2016 yn erbyn y Ffindir. Bu'r gêm yn un gyfartal gyda'r naill dîm a'r llall yn sgorio dwy gôl yr un. Chwaraeodd yn y ddwy gêm arall yng ngrŵp Cymru o'r gystadleuaeth yn erbyn y Weriniaeth Tsiec ac yn erbyn Gwlad Pwyl. Methodd tîm Cymru i gyrraedd tu hwnt i'r gemau grŵp.

Ym mis Hydref 2017, cafodd ei henwi'n Peldroediwr Benywaidd Cymreig y Flwyddyn. Yn ystod ymgyrch Cymru i gyrraedd rowndiau terfynol Cwpan Merched y Byd 2019 llwyddodd i gadw llechen lân am bum gêm yn olynol. Wedi gêm 0-0 Cymru yn erbyn Lloegr ar 6 Ebrill 2018 enwyd O'Sullivan yn seren y gêm ar ôl ymdrech arwrol i rwystro'r Saeson rhag sgorio.

 Anrhydeddau 
 Chwarewr y Flwyddyn  Clwb Merched Caerdydd – enwebiad yr Hyfforddwr 2014-2015.
 Peldroediwr Benywaidd Cymreig y Flwyddyn 

 Cyfeiriadau 

Categori:Genedigaethau 1991
Categori:Pêl-droedwyr benywaidd o Gymru
Categori:Pêl-droedwyr benywaidd rhyngwladol Cymru